פטריק במפורד

פטריק ג'יימס במפורד (באנגלית: Patrick James Bamford; נולד ב-5 בספטמבר 1993) הוא כדורגלן אנגלי המשחק כחלוץ בשפילד יונייטד. על אף הצבתו בעיקר כחלוץ הוא יכול לשחק גם בתפקיד התקפי במרכז השדה.

 קריירה 
הוא החל את הקריירה המקצוענית שלו בנוטינגהאם פורסט, לאחר שלמד בתיכון בעיר והתאמן בקבוצת הנוער של המועדון. הופעתה הראשונה בבוגרים הייתה ב-31 בדצמבר 2011, וכעבור כחודש נרכש על ידי מועדון הצמרת הלונדוני, צ'לסי, תמורת סכום של 1.5 מיליון ליש"ט. במפורד לא זכה לשחק במשחק ליגה רשמי במועדון ויצא לסדרה של שש תקופות השאלה לאורך חמש שנים במועדונים מילטון קינס דונס, דרבי קאונטי, ומידלסברו (שם זכה בתואר שחקן השנה של הליגה השנייה - פוטבול ליג צ'מפיונשיפ). לאחר מכן היו לו השאלות נוספות בקריסטל פאלאס, נוריץ' סיטי וברנלי, לפני שעבר למידלסברו בשנת 2017, תמורת סכום שהוערך ב-5.5 מיליון ליש"ט.

במפורד הצטרף ללידס יונייטד ב-31 ביולי 2018 וסייע למועדון לזכות באליפות הליגה השנייה בשנת 2020 ולשוב לליגה הבכירה, הפרמייר ליג, לאחר היעדרות של 16 שנים. במהלך עונת האליפות והעלייה, תחת שרביטו של המאמן מרסלו ביילסה, הוא כבש 16 שערי ליגה. בשלושת משחקים הראשונים בעונת 2020/2021 בפרמייר ליג כבש שלושה שערים - אחד בכל משחק. ב-23 באוקטובר 2020 הבקיע שלושער בניצחון 0–3 על אסטון וילה בווילה פארק. ב-31 בינואר 2021 הבקיע שער אחד, בישל שניים ונבחר לאיש המשחק מטעם ה-BBC בניצחון קבוצתו 1–3 על לסטר סיטי. ב-8 בפברואר 2021 הבקיע את שערו ה-100 בקריירה, בניצחון לידס 0–2 על קריסטל פאלאס.

במפורד ערך את הופעת הבכורה שלו לעונת 2022/2023 ב-6 באוגוסט 2022, במשחק הראשון של העונה, בו ניצחה לידס את וולברהמפטון וונדררס בתוצאה 1–2. את שערו הראשון לעונה כבש ב-13 בינואר 2023, במשחק ההפסד לאסטון וילה, שהסתיים בתוצאה 1–2. ב-18 בינואר כבש צמד במשחק במסגרת הסיבוב השלישי של גביע ה-FA מול קארדיף סיטי, שהסתיים בניצחון קבוצתו בתוצאה 2–5.

לאחר נשירתה של לידס יונייטד לצ'מפיונשיפ בסיום עונת 2022/2023 החמיץ במפורד את פתיחת עונת 2023/2024 בשל פציעה. הוא שותף לראשונה כמחליף ב-30 בספטמבר 2023, בהפסד 1–3 לסאות'האמפטון. ב-1 בינואר 2024 הוא פתח בהרכב לראשונה מאז מאי 2023 וכבש את שערו הראשון לעונה בניצחון 0–3 על ברמינגהאם סיטי. ב-7 בינואר כבש שער שני ברציפות בניצחון 0–3 על פיטרבורו יונייטד, במסגרת הסיבוב השלישי של גביע ה-FA הוא נכנס כמחליף במשחק הראשון לעונת 2024/2025 ב-10 באוגוסט מול פורטסמות', שהסתיים בתיקו 3-3. במהלך העונה סבל מפציעות רבות ומכושר ירוד, היה זמין רק במחצית ממשחקי הליגה ולא כבש שערים, אך שותף כמחליף במשחקים האחרונים ובסיומה העפילה לידס יונייטד בחזרה לפרמייר ליג מהמקום הראשון בליגה.

ב-13 בנובמבר 2025 חתם בשפילד יונייטד.

במפורד, שנולד באנגליה, ייצג פעם אחת את נבחרת אירלנד מתחת לגיל 18, ולאחר מכן החליף את נאמנותו הבינלאומית ושיחק במספר מהנבחרות הצעירות של אנגליה - עד גיל 18, עד גיל 19 ואף בנבחרת אנגליה בכדורגל עד גיל 21.

באוגוסט 2021 זומן לראשונה לסגל נבחרת אנגליה, לקראת משחקיה במקודמות מונדיאל 2022 נגד הונגריה, אנדורה ופולין. ב-5 בספטמבר ערך במפורד את הופעת הבכורה שלו, כשפתח בהרכב במשחק מול אנדורה, שהסתיים בניצחון 0–4.

תארים
 לידס יונייטד
 פוטבול ליג צ'מפיונשיפ (2): 2019/2020, 2024/2025
 אישיים
 שחקן החודש בליג 1: אוקטובר 2013
 השחקן המצטיין בפוטבול ליג צ'מפיונשיפ: 2014/2015

קישורים חיצוניים

 פטריק במפורד, באתר לידס יונייטד

הערות שוליים

קטגוריה:חלוצי כדורגל אנגלים
קטגוריה:כדורגלני נוטינגהאם פורסט
קטגוריה:כדורגלני צ'לסי
קטגוריה:כדורגלני מילטון קינס דונס
קטגוריה:כדורגלני דרבי קאונטי
קטגוריה:כדורגלני מידלסברו
קטגוריה:כדורגלני קריסטל פאלאס
קטגוריה:כדורגלני נוריץ' סיטי
קטגוריה:כדורגלני ברנלי
קטגוריה:כדורגלני לידס יונייטד
קטגוריה:כדורגלני שפילד יונייטד
קטגוריה:כדורגלני נבחרת אנגליה
קטגוריה:אנגלים שנולדו ב-1993